รักษาโรคติดเชื้อทางเดินหายใจส่วนบนอย่างไร
หลักการรักษาโรคติดเชื้อทางเดินหายใจส่วนบน คือ การรักษาสาเหตุ และการรักษาประคับประคองตามอาการ ก. การรักษาสาเหตุ โดยทั่วไป เช่น การใช้ยาปฏิชีวนะกรณีการติดเชื้อเกิดจากแบคทีเรีย โดยแพทย์จะเลือกใช้ยาปฏิชีวนะชนิดใดจะอยู่ในดุลพินิจของแพทย์ผู้รักษา ทั้งนี้ขึ้นกับแต่ละชนิดสายพันธ์ของเชื้อแบคทีเรีย และรวมถึงความรุนแรงของอาการ การรักษาประคับประคองตามอาการกรณีติดเชื้อไวรัส เพื่อให้ร่างกายแข็งแรง เพื่อภูมิคุ้มกันต้านทานโรคของร่างกายจะค่อยๆกำจัดไวรัสออกไปจากร่างกายเอง ทั้งนี้เพราะยาปฏิชีวนะฆ่าได้แต่เชื้อแบคทีเรีย ไม่สามารถฆ่าเชื้อไวรัสได้ อย่างไรก็ตามมีไวรัสบางสายพันธ์ที่มียาต้านไวรัส เช่น ยา Oseltamivir ที่ต้านไวรัสไข้หวัดใหญ่2009 และ ไข้หวัดนก การใช้ยาต้านเชื้อรา กรณีโรคเกิดจากติดเชื้อรา เช่น ยา Amphotericin B ยา Itraconazole ข. การรักษาประคับประคองตามอาการ คือ การรักษาตามอาการผู้ป่วยโดยวิธีการรักษาเช่นเดียวกันไม่ว่ามีสาเหตุจากติดเชื้ออะไร เช่น ยาลดไข้ ยาแก้ไอ ยาแก้ปวด การให้ออกซิเจนกรณีหายใจลำบาก การให้สารน้ำทางหลอดเลือดดำกรณีร่างกายเกิดภาวะขาดน้ำ และหรือ การให้สารอาหารทางหลอดเลือดดำกรณีผู้ป่วยกินอาหารได้น้อย
อายุรศาสตร์ (อายุรศาสตร์) - Internal Medicine